El Consell Executiu del Govern, reunit aquest dijous, ha acordat sol·licitar dictamen al Consell de Garanties Estatutàries en relació amb els articles 3 i 4 del Reial decret llei 27/2020, del 4 d’agost, de mesures financeres, de caràcter extraordinari i urgent, aplicables a les entitats locals. Aquests articles autoritzen l’Estat a disposar del 100% dels romanents de tresoreria dels ajuntaments en una situació d’excepcionalitat provocada per la pandèmia de la covid-19, en què els ens locals "necessiten mobilitzar tots els seus recursos". L'executiu entén que els articles 3 i 4 del Reial decret llei és "inconstitucional" perquè no respecta l’autonomia financera local. En concret, el Govern defensa que es vulnerarien els articles 137, 140 i 142 de la Constitució que reconeixen als municipis la gestió dels seus respectius interessos; l’administració pròpia i ordena que les hisendes locals disposin dels mitjans suficients per exercir les seves funcions. Per això l'executiu considera "xocant" que la Moncloa, en lloc d’habilitar els ens locals a poder disposar plenament dels seus propis recursos i, concretament, dels seus romanents de tresoreria per a despeses generals, ha regulat una fórmula de préstec a l’Administració General de l’Estat d’aquests recursos dels ens locals, amb un termini d’amortització del préstec fins a un màxim de quinze anys. A més, amb aquesta fórmula es produeix una desproporció i desequilibri de les obligacions de les parts, ja que els ajuntaments aportarien el 100% dels seus romanents i percebrien un ajut estatal només del 35% d’aquella quantitat, que es faria efectiva dins dels anys 2020 i 2021 i que no podria superar els 5.000 milions d’euros. En aquestes disposicions de l’Estat, s’estarien "limitant" els ajuntaments de disposar dels seus propis recursos econòmics en exigir que aportin els seus propis recursos per constituir un préstec a favor de l’Estat, com a condició prèvia per a la realització de la transferència de l’Estat a l’ajuntament, i imposant-los una condició indeguda per a la percepció de la transferència dels recursos estatals.

Summary: El Govern porta al Consell de Garanties el decret de la Moncloa que habilita l'Estat a disposar dels romanents locals


L'alcaldessa de Barcelona, Ada Colau, ha assegurat aquest dimarts que entén una presència "simbòlica" dels taxistes al carrer durant la negociació, però els ha demanat que no "col·lapsin ni paralitzin" la ciutat. "Una cosa és protestar i una altra és paralitzar tota la ciutat. Jo demanaria responsabilitat, que no acabin repercutint la seva protesta en la ciutat que els dona de menjar", ha apuntat Colau a TV3. Malgrat això, l'alcaldessa ha assegurat que comparteix bona part de les demandes dels taxistes, i ha tornat a plantejar el termini d'una hora per contractar un VTC. Colau ha instat el conseller de Territori, Damià Calvet, a buscar el "consens" en aquesta regulació com va fer l'Àrea Metropolitana amb el reglament, que va obtenir un ampli suport polític.  Colau ha considerat "totalment inadmissible" que hi hagi un sol episodi de violència o d'agressió en les mobilitzacions dels taxistes, però a més ha demanat al sector que "no col·lapsi" la ciutat. "Entenc que mantinguin una protesta simbòlica, però no entenc que paralitzin la ciutat", ha dit. L'alcaldessa ha advertit que aquest "dany generalitzat a la ciutat no ajuda ningú, ni al sector del taxi ni a la població". Tot i així, ha recordat que no és competència de l'Ajuntament un possible desallotjament, perquè és una qüestió d'ordre públic, i per tant dels Mossos d'Esquadra.  En aquesta línia, ha demanat "sentit comú i diàleg" a totes les parts perquè s'arribi a un acord que acabi amb la protesta. Colau ha instat Calvet a arribar a una solució de "consens", i ha recordat que l'Àrea Metropolitana de Barcelona va elaborar un reglament amb un amplíssim acord dels grups polítics. "No entenc que Calvet sortís divendres amb un anunci que ell sabia que generaria una gran polèmica i incendiaria el sector", ha insistit. Sobre els terminis de precontractació, ha assenyalat que entre els quinze minuts i les 24 hores hi ha moltes termes mitjos. Al seu parer, una hora és un temps "raonable" que permet distingir els dos serveis.  Colau també ha volgut remarcar que en aquesta qüestió no només està en joc el sector del taxi, sinó "els drets de tota la ciutadania", ja que el que ha passat en altres ciutats és que aquests serveis que han comprat llicències a preus molt baixos primer acaben amb el servei amb els seus preus competitius però després acaben fent "pujades espectaculars" quan tenen el monopoli.

Summary: Colau demana "responsabilitat" als taxistes i que la seva protesta no "col·lapsi ni paralitzi" la ciutat


Els Mossos d'Esquadra han detingut cinc joves grafiters en dues actuacions contra el vandalisme al metro de Barcelona. El 31 de juliol van detenir quatre d'un grup de deu joves que van accedir a l'estació de la Línia 2 del passeig de Gràcia per pintar grafits als vagons del metro. En ser enxampats van fugir per l'interior dels túnels. Un cop detinguts, se'ls van detenir 81 esprais. Pel que fa als danys, es calculen per valor d'uns 4.000 euros. La segona actuació es va produir a les Cotxeres de Nou Barris, el passat 1 d'agost. Set joves encaputxats van ser enxampats dibuixant grafits als vagons i els Mossos van poder-ne detenir un. En aquest cas els danys pujarien a 6.000 euros. Els Mossos els van confiscar una trentena d'esprais. Els Mossos han detingut cinc grafiters  per intrusió a les instal·lacions ferroviàries, actes vandàlics i danys a vagons del Metro de Barcelona. La primera actuació, en la qual es van detenir quatre joves, va tenir lloc el 31 de juliol, a l'estació de la Línia 2 del Passeig de Gràcia, mentre que el cinquè detingut es va fer l'1 d'agost a la tarda a  les cotxeres de Nou Barris. En tots dos casos, la cooperació i coordinació entre Mossos i la Unitat de Seguretat i Protecció Civil de TMB va ser clau per poder localitzar i detenir els presumptes autors.   En el primer cas van detenir quatre joves, d'entre 22 i 30 anys, com a presumptes autors d'un delicte de danys a vagons de metro, valorats en més de 4.000 euros. La detenció es va fer la matinada del 31 de juliol amb la col·laboració del servei de seguretat de TMB, que va alertar els Mossos de la presència d'un grup de joves a les vies i que també va participar activament en la recerca i detenció dels grafiters.   Els fets van passar al voltant de les cinc de la matinada, quan els combois estaven estacionats a les vies i encara no s'havia iniciat el servei de metro diari.  Els vigilants van detectar un grup d'uns 10 joves que havien entrar a les instal·lacions ferroviàries i estaven pintant grafits en els vagons estacionats i van alertar la policia.   Quan els Mossos d'Esquadra hi van arribar els joves encara estaven a l'interior del metro. En veure la policia van fugir corrent a través de les vies per l'interior dels túnels. Els agents van poder-ne detenir un en aquell moment, un home de 30 anys i nacionalitat britànica, però els altres van aconseguir escapar.   Finalment, els agents de paisà els van localitzar en la confluència dels carrers Diputació i Sardenya però, en veure que havien estat descoberts, van reprendre la fugida. Els Mossos van detenir tres joves més, dos d'ells de nacionalitat espanyola, de 22 anys, i un altre de nacionalitat australiana, de 23 anys. Se'ls va intervenir 81 esprais.   La segona actuació va tenir lloc a les Cotxeres de Nou Barris el passat 1 d'agost, quan treballadors de TMB van alertar la policia en veure set encaputxats amb esprais de pintura. En aquest cas, els agents van poder detenir un dels grafiters que havien fet pintades als vagons de metro i que van causar uns danys valorats, aproximadament, en 6000 euros. En aquest cas, es van comissar una trentena d'esprais.   Les dues investigacions continuen obertes per tal d'identificar i localitzar la resta de persones que van participar en els actes vandàlics. Els detinguts van quedar en llibertat a l'espera que el jutge els citi a declarar com a presumptes autors dels delictes de danys i desobediència i resistència a l'autoritat.   14 detinguts per vandalisme al transport urbà durant el 2018     Al llarg del 2018, s'han fet 14 detencions per intrusions i actes vandàlics en l'àmbit ferroviari. S'han identificat i denunciat 25 persones per causar danys fent grafits al transport públic i per 4 s'han emès odres de detenció i recerca.

Summary: Detenen cinc joves per dibuixar grafits al metro, danys valorats en 10.000 euros


Els investigadors creuen que la cèl·lula de Ripoll va actuar en solitari i sense cap ajuda l'exterior. És el que sosté el tinent coronel Francisco Vázquez, cap de la unitat de la lluita contra el terrorisme de la Guàrdia civil en una entrevista a l'ACN. "No hem trobat cap element extern que hagi impulsat l'acció", manifesta Vázquez. El tinent coronel responsable de la lluita antiterrorista afirma que la cèl·lula està desarticulada i que se n'han identificat "tots els actors principals". Ara bé, els investigadors continuen seguint pistes a França i Bèlgica (que encara estan secretes). Segons el tinent coronel, aquestes investigacions han de determinar si hi ha més actors que fossin "partícips indirectes", com per exemple a nivell "intel·lectual". Però descarta que al darrera dels atemptats hi hagués un ideòleg que no s'hagi identificat. "Després d'un any d'investigació i important acumulació d'evidències, no trobem altres elements protagonistes directes de l'activitat de la cèl·lula", ha reblat. També assegura que no hi havia "cap element" que permetés identificar la radicalització dels joves i fa una crida a la ciutadania per alertar a les autoritats de qualsevol conducta sospitosa.  Un any després i amb la investigació pràcticament acabada, el cap de la unitat de la lluita contra el terrorisme de la Guàrdia Civil sosté que els terroristes de Ripoll van actuar sols, sense cap ajuda exterior. Per tant, situen l'imam de Ripoll, Abdelbaki Es Satty, com el cervell dels atemptats. "Encara un any després tenim l'escenari que és un atemptat induït, no hem identificat cap connexió exterior a la de la cèl·lula que hagi aportat valor intel·lectual o directiu", ha manifestat.  El tinent coronel Vázquez també assegura que la cèl·lula ha quedat desarticulada. Ara bé, afirma que s'estan fent investigacions a l'estranger però que les persones investigades "no tenen una participació directa" amb els fets. La policia segueix algunes pistes a França i Bèlgica, on treballa amb les autoritats dels dos països. "Encara estan secretes línies investigació per buscar i eliminar sospites que hi ha d'altres elements implicats", ha afirmat.  El tinent coronel, que acumula més de 20 anys d'experiència en lluita antiterrorista, relata que un atemptat com el de Barcelona encara no s'havia produït a l'Estat i que la cèl·lula de Ripoll "es va inspirar" en d'altres atacs anteriors, com els de Niça o Berlín. Les xarxes socials i l'espai virtual tenen una importància vital en la formació dels terroristes i, especialment, en la fabricació d'explosius.  Reconeix que el sistema va fallar El tinent coronel no amaga que en el cas dels joves de Ripoll "el sistema va fallar". Tal com es recullen en els testimonis de familiars inclosos en el sumari, els pares dels joves no s'havien adonat de cap canvi en l'actitud dels seus fills. Tampoc va alertar de la seva radicalització cap servei educatiu o social i eren joves que, aparentment, portaven una vida normal.  Per això, fa una crida a la societat per tal que davant de cap sospita de comportament de radicalització alertin les autoritats. En aquest sentit, destaca les campanyes que s'estan fent des del Ministeri de l'Interior per conscienciar la societat i alertar per qualsevol canal (fins i tot s'ha creat una aplicació mòbil) per poder alertar davant de comportaments sospitosos. Afegeix, a més, que és important que les famílies també fassin el pas. "No es tracta d'exercir una acció repressiva contra ells sinó posar a disposició d'aquestes persones els mecanismes de resposta que facin que es pugui rehabilitar la conducta i no maduri la radicalització", ha valorat.   Per a Vázquez el més important és que després dels atemptats s'ha generat un "element intangible" i és la creença en una "consciència col·lectiva" per lluitar contra el terrorisme. Segons el tinent coronel, en tenen responsabilitat no només els policies de tots els cossos sinó també la societat que pot identificar conductes i denunciar-les.  Control a la venda d'explosius Arran dels atemptats de Barcelona i Cambrils també s'han fet canvis legals per evitar que es repeteixin algunes situacions. Els terroristes de Ripoll van aconseguir comprar a botigues desenes de litres d'acetona per fabricar peròxid d'acetona (conegut com a TATP). A la casa d'Alcanar, els investigadors creuen que acumulaven entre 200 i 500 kg d'explosius. El tinent coronel reconeix que en aquest aspecte hi havia un "buit de seguretat" i que s'hi ha posat remei.  S'ha desenvolupat el reglament de la Unió Europea sobre precursors i ara hi ha una identificació obligatòria de tots aquells que adquireixen a les botigues materials sensibles per a la fabricació d'explosius.  No és rellevant que fos imam El tinent coronel assegura que no han posat el focus en el fet que Es Satty fos el cervell de la cèl·lula i exercís d'imam a Ripoll. Segons argumenta, la realitat a l'Estat és que els casos de radicalització que provenen de líders religiosos són "molt puntuals ". A més, defensa que és la pròpia comunitat musulmana la que sovint "depura els casos tòxics". "L'estat de salut de la comunitat islàmica a Espanya és excel·lent", afirma

Summary: Els investigadors creuen que els terroristes del 17-A van actuar sense cap ajuda de l'exterior


Vilanova i la Geltrú s'ha quedat sense rei Carnestoltes i, per primera vegada, el Carnaval l'encapçalarà una Concubina, autoproclamada com la presidenta de la República Carnavalesca de la ciutat. Tot i que inicialment estava prevista una votació popular per escollir el rei Carnestoltes i llegir el tradicional sermó, una satírica intervenció de l'Audiència Nacional ha esgarrat el procés participatiu. Els plans de l'autoritat judicial, però, han quedat interromputs per un front feminista, que s'ha acabat apoderant de la festa per declarar la República. Amb aquest inusual espectacle, Vilanova ha donat el tret de sortida a la posterior i tradicional rua de l'Arrivo, marcada per les carrosses amb disfresses crítiques vers l'actualitat local i nacional. Tot i que durant diverses setmanes s'havia anunciat que aquest divendres es coneixeria el veredicte de 'l'Arrivocràcia' –un procés participatiu per escollir el Carnestoltes-, el concurs ha quedat cancel•lat per l'arribada d'una autoritària delegació de l'Audiència Nacional. Els representants judicials, però, no han pogut aturar la proclamació del Carnaval: el FFAC (Front Feminista per l'Alliberament del Carnaval) ha entrat en escena i ha donat el tret de sortida a la festa proclamant la República Carnavalesca amb un dur discurs en contra del sexisme. Amb una Concubina al capdavant, la rua de l'Arrivo ha recorregut els principals carrers de Vilanova amb una quarantena de carrosses que, un any més, no han deixat escapar l'ocasió per criticar temes d'actualitat. La situació política local ha estat motiu de diverses disfresses de circ i d'altres de 'Joc de Trons', mentre que la política nacional ha motivat carrosses sobre el referèndum de l'1-O, disfresses de legionaris i també de ciutadans espanyolistes.  Les crítiques a la manca d'un cinema a la ciutat, a la falta d'un equipament juvenil, a la gestió de l'Agrupació de Balls Populars o al pres fugat dels jutjats el mes de maig de l'any passat han estat altres temes que han inspirat algunes de les carrosses participants a l'Arrivo. Amb tot, malgrat la sàtira és l'element característic del Carnaval vilanoví, tampoc han faltat les carrosses de pirates, plomes i lluentons, amb coreografies assajades. Activitat ininterrompuda fins Dimecres de Cendra A partir d'aquest divendres, Vilanova enfila els dies més intensos del Carnaval. Aquest dissabte, la cort presidencial visitarà els mercats, se celebrarà el tradicional Ball de Malcasats a les principals places de la ciutat i els banderers de les Comparses exhibiran les seves habilitats en una simbòlica competició. A la tarda i nit, els més menuts celebraran el Carnaval Infantil i el personatge del Moixó Foguer escamparà plomes arreu de la ciutat. Serà diumenge quan arribarà l'acte més popular i mediàtic del Carnaval vilanoví, amb les Comparses. Des de primera hora del matí, centenars de parelles repartides en més de 130 banderes saltaran per tots els carrers i places al ritme de la marxa militar 'El Turuta'. Es calcula que s'arribaran a llençar 150 tones de caramels, que escamparan una singular olor dolça i convertiran la ciutat en una gran catifa de colors. A partir de dilluns, la programació del Carnaval encararà la recta final amb els Coros, on es canten versets satírics, i el concurs de disfresses i concert del Vidalot que se celebrarà dimarts. Tot plegat acabarà Dimecres de Cendra amb l'obertura de la Casa Mortuòria, on els vilanovins podran acomiadar-se de la presidenta del Carnaval, que llegirà el seu testament abans de ser solemnement enterrada. Tota la programació està sent supervisada per un dispositiu de seguretat que engloba 321 efectius dels Mossos d'Esquadra i la Policia Local. Els controls d'alcoholèmia, la prohibició de distribució d'alcohol a menors d'edat i la prevenció de les agressions sexuals són els principals focus d'atenció del desplegament policial, segons van destacar els comandaments durant la presentació del dispositiu.

Summary: Una Concubina es converteix en la presidenta de la República Carnavalesca de Vilanova i la Geltrú


Més de 9.300 treballadors de SEAT s'acolliran d'inici al segon Expedient de Regulació Temporal d'Ocupació (ERTO) per la plantilla de producció un cop es reprengui la fabricació de cotxes, prevista pel dilluns vinent. Els sindicats preveuen que en la primera fase de retorn a la feina es suspengui temporalment el contracte del 88% de la plantilla de la fàbrica de Martorell, dels centres de components i recanvis. En un comunicat, CCOO i UGT calculen que a l'inici de la segona fase tornaria a la feina més del 40% del personal, mentre l'ERTO encara afectaria 6.500 persones. En la tercera fase, l'expedient temporal encara estaria vigent pel 33% de la plantilla, és a dir, 3.500 treballadors. Aquest procés pot durar fins a 8 setmanes. L'empresa confia a tancar aquesta setmana l'acord amb els representants dels treballadors. Segons fonts de l'automobilística, la reunió d'aquest dilluns s'ha celebrat en un "ambient de col·laboració" i s'ha aprofitat per avançar en el pla social que ha d'acompanyar aquest segon expedient que inclou els 11.000 treballadors de la plantilla de producció, tot i que no s'aplicarà en cap cas sobre la totalitat. La direcció va presentar l'ERTO per causes organitzatives telemàticament al Departament de Treball divendres passat. SEAT no ha comunicat oficialment el nombre de treballadors de les plantes productives que es reincorporaran a la feina i assegura que el nombre d'afectats per l'expedient disminuirà a mesura que vagi creixent la càrrega de feina. Durant la primera setmana d'estat d'alarma i de confinament general de la població, l'automobilística va registrar un expedient temporal al·legant una causa de força major pels seus 14.800 empleats. Segons els representants dels treballadors, la companyia automobilística contempla aplicar el "pla social" del primer expedient, en el qual l'empresa complementa la prestació de desocupació fins al 80% del sou dels treballadors. En aquest sentit, els sindicats han insistit a reclamar que els treballadors amb fills menors de 14 anys tinguin prioritat a l'hora de ser inclosos a l'ERTO i que, en canvi, s'excloguin els majors de 53 anys i a les persones que no tinguin dret a cobrar l'atur. SEAT continua treballant amb la intenció d'obrir a baix ritme el dia 27 d'abril però encara no ha tancat definitivament la data. En el comunicat, CCOO i UGT han reclamat que la data d'inici de la producció de cotxes estigui supeditat a les mesures destinades a protegir la plantilla de la covid-19.

Summary: Més de 9.300 treballadors de SEAT s'acolliran d'inici al segon ERTO per la plantilla de producció, segons els sindicats


Lamborghini obrirà aquest 2019 el primer concessionari de la marca a la capital catalana de la mà de Quadis. El nou concessionari s'inaugurarà aquest any al carrer Ganduxer de la capital catalana. El nou manager general de Lamborghini a Barcelona, Pau Coll, ha afirmat que aquest acord és "un avenç en l'estratègia d'inversió de Quadis en el segment de cotxes esportius i confirma la bona evolució de la companyia". Ha afegit que l'arribada d'aquesta marca a Barcelona és "un pas natural ja que tant Lamborghini com Barcelona comparteixen els mateixos valors: disseny, innovació i experiències memorables". Amb aquesta incorporació, Quadis suma un total de 29 marques a la seva cartera.  A banda de la botiga al carrer Gandúxer, Lamborghini Barcelona tindrà un servei de postvenda a la Zona Franca.

Summary: Lamborghini obrirà el primer concessionari de la marca a Barcelona


Càritas Diocesana ha començat a gestionar a Caldes de Malavella (Selva) la primera casa d'acollida destinada a joves immigrants no acompanyats que són majors d'edat. Actualment compta amb 20 nois que provenen de diversos centres d'emergències, Centres Residencials d'Acció Educativa (CRAE), o joves que viuen al carrer. La directora del projecte, Maite Salvador ha detallat que els joves s'hi poden estar un any mentre es tramiten els papers i busquen feina. En aquesta casa, els joves col·laboren en les diferents tasques domèstiques i un equip d'educadors els ajuden a buscar feina i cursos de formació. Salvador ha volgut desmentir qualsevol tipus de tensió amb els veïns de Caldes de Malavella i ha destacat "ens han rebut amb els braços oberts" i ha qualificat de "rumors" les veus contràries al projecte.

Summary: Obren a Caldes de Malavella la primera casa d'acollida per atendre immigrants no acompanyats majors d'edat


La producció del Teatre Lliure ‘Àngels a Amèrica’ ha obtingut 8 nominacions als Premis Butaca 2019 i es converteix així en la favorita de la 25a edició dels guardons. Millor muntatge teatral, millor direcció (David Selvas), millor actor (Pere Arquillué) i millors actor i actriu de repartiment són les principals categories en què ha estat nominada. Amb set nominacions se situen ‘La bona persona de Sezuan’ i ‘Els Jocs florals de Canprosa’, ambdues estrenades al TNC, i amb sis, ‘La reina de la bellesa de Leenane’, de La Perla 29, i el musical ‘La Jaula de las Locas’. ‘Stabat Mater’ (TNC) i ‘Pasionaria’, (La Veronal, Festival Grec), amb quatre nominacions respectivament, tanquen el grup d’obres més destacades d’aquesta edició, que es resoldrà el 14 de juliol amb la gala de lliurament de premis al Mercat de les Flors.  Els nominats de la 25a edició dels Premis Butaca s’han presentat aquest dimarts a Barcelona. Com és habitual en aquests guardons per votació popular, les candidatures preseleccionades es poden votar des d’ara i fins al 7 de juliol al web dels premis.  Enguany les nominacions han quedat molt repartides amb fins a cinc obres gairebé empatades: ‘Angels a Amèrica’ (8), ‘La bona persona de Sezuan’ (7), ‘Els jocs florals de Canprosa’ (7), ‘La reina de la bellesa de Leenane’ (6) i ‘La jaula de las Locas’ (6).  Fins a deu espectacles opten al premi al Millor Muntatge teatral, entre els quals no hi ha, no obstant, ‘Els jocs florals de Canrposa’ ni ‘La jaula de las locas’, que competeixen en la categoria de Millor Musical. Així doncs, les principals aspirants seran ‘Àngels a Amèrica’, ‘La reina de la bellesa de Leenane’, ‘La bona persona de Sezuan’, però també hi han estat nominades ‘La tendresa’ (de T de Teatre i Dagoll Dagom), ‘L’habitació el costat (La Brutal/ La Villarroel) o ‘Dogville: un poble qualsevol’ (del Teatre Lliure).  En l’apartat de direcció, competiran noms consagrats com Àlex Rigola (‘Vania), Jordi Prat i Coll (‘Els jocs florals de Canprosa’), Magda Puyo (‘Stabat Mater’), Oriol Broggi (‘La bona persona de Sezuan’) o Sergi Belbel (‘Una gossa en un descampat’), nous clàssics de la direcció com Julio Manrique, amb debutants com Oriol Pla (‘Travy’) i noms més coneguts pel seu rol d’intèrprets com David Selvas i la seva multinominada ‘Àngels a Amèrica’ .  Les actrius que optaran al Premi Butaca són Marta Marco (‘La reina de la bellesa de Leenane’), Mercè Arànega (‘Shirley Valentine’), Montse Esteve (‘Stabat Mater’), Clara Segura (‘La bona persona de Sezuan’) i Maria Rodríguez (‘Una gossa en un descampat’).  Els intèrprets  masculins candidats al premi són Pere Arquillué (Àngels a Amèrica), Eduard Farelo (‘Una Ilíada’), Pablo Derqui (‘Com els grecs’), Roger Coma (‘Lapònia’) i Lluís Homar (‘La neta del senyor Linh’).  Pel què fa als muntatges de petit format, els aspirants al Premi Butaca són ‘Travy’ (Teatre Lliure), ‘La gossa en un descampat’ (Sala Beckett/Festival Grec), ‘Vania’ (Temporada Alta), ‘Stabat Mater’ (TNC), ‘Lapònia’ i ‘Els ocells’ (Temporada Alata). De la seva banda, els musicals que competeixen pel guardó en la seva categoria són ‘La jaula de las locas’ (de Nostromo Live), ‘Maremar’ (Dagoll Dagom), ‘Fun Home’ (al Onyric Condal) i ‘Els jocs florals de Canprosa’ (TNC).  En dansa, els espectacles nominats són ‘Pasionaria’, ‘Gran Bolero, ‘On Goldberg Variations’ i La Oscilante’.  Els Premis Butaca 2019 també dirimiran la millor Iniciativa per a Públics entre les següents candidates: el festival escenes de filosofia i teatre de La Perla 29 / La maleta de Portbou, la programació expandida del Mercat de les Flors, el programa Terrats en cultura i la iniciativa del TNC ‘Llegir en teatre’.

Summary: ‘Àngels a Amèrica’, favorita als Premis Butaca 2019 amb 8 nominacions


El partit ultradretà apunta que el magistrat podria cometre delictes de rebel·lió o sedició i en contra de la pau i independència de l'Estat  ACN Madrid.- El partit ultradretà VOX –que exerceix acusació popular en la causa del procés- ha presentat una querella al jutjat central d'instrucció de l'Audiència Nacional contra el magistrat del tribunal de primera instància francòfon de Brussel·les que estudia la demanda contra el jutge Llarena. VOX fa el pas tot i que la demanda civil contra Llarena encara no s'ha admès a tràmit. De fet, el jutge belga haurà de decidir després de la vista del dia 4 de setembre -i després d'escoltar les al·legacions de les parts- si tramita o no la demanda presentada per Carles Puigdemont i quatre exconsellers que consideren que les declaracions de Llarena en una conferència a Oviedo vulneren el seu honor i el dret a la presumpció d'innocència. Segons la querella de VOX, el jutge belga hauria comès delictes de rebel·lió (o alternativament sedició) i contra la pau i la independència de l'Estat. "Davant de la inacció del govern espanyol en la defensa de la sobirania judicial, VOX compleix un cop més el seu compromís amb els espanyols en interposar aquesta querella contra el tribunal belga", ha defensat el vicesecretari jurídic de VOX, Pedro Fernández.

Summary: VOX es querella contra el jutge belga que estudia la demanda contra Llarena


El president de la Generalitat, Carles Puigdemont, ha avisat que farà el seguiment dels 46 punts que va entregar dimecres al president del govern en funcions, Mariano Rajoy, però que ja no tornarà a La Moncloa amb una nova llista de demandes. "Esperem que o bé les compleixin o si continua havent un reiterat incompliment, no estarem dos anys esperant que l'Estat continuï aplicant un marc autonòmic, perquè tenim un full de ruta que ens encamina cap a la creació d'estructures pròpies i un estat que prengui les seves decisions", ha argumentat en declaracions a Catalunya Ràdio, on ha constatat la "curiosa unanimitat" dels partits espanyols a l'hora de no obrir cap porta al referèndum, tot i que després ha deixat Podem al marge.  "Serà de les darreres vegades que podem anar a negociar incompliments espanyols", ha dit Puigdemont sobre la reunió que va mantenir dimecres amb el president del govern espanyol en funcions, Mariano Rajoy. En aquest sentit, ha indicat que ell farà un seguiment del document amb 46 punts que va traslladar-li a La Moncloa, i per això s'han emplaçat a una nova cita si Rajoy segueix sent president, però alhora ha advertit que no pensa portar una altra llista de greuges "amb 69 punts, 23 punts més". "No estarem dos anys més esperant", ha dit. I és que Puigdemont ha remarcat que això "voldria dir que haurien passat dos anys, que no s'hauria complert cap punt, i seria una situació inacceptable". Després que en la seva roda de premsa des de Madrid Puigdemont reconegués que no ha trobat "cap nansa on agafar-se" per negociar un referèndum amb la política espanyola, aquest dijous ha insistit que hi ha una "curiosa unanimitat de no obrir cap porta a resoldre el conflicte polític per la via de la consulta pactada".  S'ha referit aquí a les quatre reunions que ha mantingut amb els líders dels grans partits d'àmbit espanyol. "L'Estat no ha obert, ni el govern ni els líders ni una sola finestra, ni mitja finestra per intentar obrir la via d'una negociació", ha dit. Ara bé, acte seguit ha reconegut que no es pot posar Podem i Pablo Iglesias al mateix sac. En tot cas, ha remarcat que les opcions que el seu partit sigui determinant són "escasses". "Tot i que hi hauria una possibilitat i ell la sap, i li vaig traslladar", ha afegit fent referència a un acord entre PSOE, Podem i els partits independentistes.  D'altra banda, ha reconegut que és possible que els líders dels partits s'hagin volgut veure amb ell perquè "a ningú se li pugui penjar la llufa" de no voler dialogar ara que probablement hi haurà eleccions. En tot cas, ha defensat que cal aprofitar totes les oportunitats per dialogar, i així "com a mínim no podran invocar desconeixement".  Pel que fa a la seva trobada amb el popular, ha explicat que el seu equip es va posar en contacte amb La Moncloa perquè ell va rebre un missatge de l'entorn de Rajoy dient que estava disposat a veure's, després que Puigdemont li transmetés el mateix aprofitant l'acte de commemoració de la tragèdia de Germanwings. Puigdemont ha reconegut que durant la reunió amb el president espanyol en funcions no va haver cap retret per part del popular, sinó que va haver un "diàleg fluid i va escoltar molt". Ha confirmat que estudiaria la proposta que li va fer el president de no abusar dels efectes suspensius a l'hora de presentar recursos al TC, i ha remarcat que la primera prova es veurà en les properes dues setmanes amb el recurs que puguin presentar contra la Llei 24/2015 de pobresa energètica i emergència habitacional.

Summary: Puigdemont avisa que farà el seguiment dels 46 punts però que ja no tornarà a La Moncloa amb una nova llista de demandes


El vicepresident d'Òmnium Cultural, Marcel Mauri, ha insistit en la petició feta via carta de Jordi Cuixart per incloure l'entitat en la ronda de contactes que el candidat a la presidència espanyola, Pedro Sánchez, ha engegat i l'ha animat a acceptar l'oferiment "si realment creu en el diàleg". "Si algú de debò fa bandera del diàleg i no ho fa per pur màrqueting electoral hauria de voler-se reunir amb una de els entitats més importants i significatives de l'Estat", ha explicat Mauri, que ha recordat que l'organització té gairebé 175.000 associats. D'altra banda, Mauri també s'ha referit a les darreres discrepàncies entre les formacions polítiques independentistes i ha advertit que la repressió precisament "busca la divisió i que no hi hagi entesa" i ha demanat, per tant, "responsabilitat" per treballar per "un consens estratègic", especialment per encarar la sentència del judici de l'1-O.

Summary: Òmnium emplaça Sánchez a acceptar la reunió amb Cuixart "si fa bandera del diàleg" i no és "pur màrqueting electoral"


Commerzbank i Deutsche Bank han descartar fusionar-se després de setmanes "d'intenses" negociacions. En un comunicat, Deutsche Bank ha indicat que han conversat en un ambient "constructiu i de respecte mutu" però han conclòs que la fusió no generaria "suficients beneficis per compensar els possibles riscos" de la reestructuració. "Sempre vam tenir clar que havíem d'estar convençuts que qualsevol fusió generaria més retorn i més sostenible pels nostres accionistes i per millorar la nostra aposta pels clients", ha afegit l'entitat. Des de Commerzbank, han afegit que arran d'un anàlisi "curós" han conclòs que "la fusió no interessaria ni als accionistes del banc ni a la resta d'actors".  Deutsche Bank i Commerzbank van anunciar el 18 de març que obrien oficialment negociacions per a una possible fusió, que hagués creat un súper-banc alemany. Ja llavors les dues entitats van indicar que no donaven per fet que l'operació es materialitzés.  El BCE ja va mostrar recels a l'opció d'un gran gegant bancari alemany.

Summary: Commerzbank i Deutsche Bank descarten la fusió


El partit ultradretà de VOX –que exerceix l'acusació popular al Suprem- ha enviat un escrit al tribunal de Schleswig-Holstein sol·licitant l'entrega a Espanya del president destituït Carles Puigdemont per rebel·lió i malversació. VOX compara el procés català amb el cop d'estat fallit del dictador Adolf Hitler contra la república de Weimar el 1923, pel qual va ser condemnat per alta traïció. En canvi, el partit considera que no es pot comparar l'1-O amb les revoltes que van haver-hi en contra de l'ampliació de l'aeroport de Frankfurt de 1981. El tribunal de Schleswig-Holstein va usar aquest cas per argumentar que no veia rebel·lió en l'actuació del president destituït i que, de moment, no l'entregava. VOX demana al tribunal que revisi la decisió judicial i justifica que l'ha d'entregar perquè va existir "una violència orquestrada des de les institucions catalanes".  Segons VOX, el tribunal alemany va entrar en "contradiccions" rebutjant extradir Puigdemont i comparant els fets de l'1-O amb les revoltes multitudinàries contra l'ampliació de l'aeroport de Frankfurt del 1981. El partit ultradretà entén que en aquell cas la violència "no va ser organitzada per autoritats o funcionaris" sinó que van ser "protestes ciutadanes". En el cas de l'1-O, va ser el Govern qui va fer la "crida" als ciutadans i que això va provocar que milers de persones fessin "resistència contra les autoritats de l'Estat".  Segons l'escrit, aquesta "resistència" es pot equiparar al delicte d'alta traïció inclòs al codi penal alemany i que, segons  VOX, es tradueix en el delicte de rebel·lió a Espanya.  VOX usa el cas del cop d'estat fallit de Hitler del 8 i 9 de novembre de 1923 –durant la república de Weimar- per comparar-ho amb la situació a Catalunya. Per aquells fets, Hitler va ser condemnat per alta traïció. El partit ultradretà apunta que, en aquella ocasió, els responsables "també van negar la violència" i van intentar que els jutgés un tribunal regional i no l'estatal.  També defensa la justícia espanyola i diu que Puigdemont disposa "de tots els mitjans processals de defensa" a l'Estat i que, jutjar-lo fora, "erosionaria els pilars de la UE".

Summary: VOX demana al tribunal alemany l'entrega de Puigdemont i compara el procés amb el cop d'estat fallit de Hitler


Els 30 viatgers esperen que el maquinista pugui solucionar mínimament el problema per poder continuar la marxa ACN Ribes de Freser.-La circulació ferroviària està interrompuda entre les estacions de Ribes de Freser i Campdevànol per l'avaria d'un tren que ha passat per sobre d'una pedra. Aquesta incidència afecta la línia R3. El tren afectat, que ha sortit de Puigcerdà a les 6.10 i té com a destí l'Hospitalet, porta 30 viatgers. El maquinista està intentant solucionar el problema per poder continuar la marxa. La zona és de difícil accés. Fonts de Renfe han explicat que tot indica que la pedra ha caigut de forma natural a la via i que no és cap acció intencionada.

Summary: Interrompuda la circulació entre Ribes i Campdevànol per l'avaria d'un tren que ha passat per sobre d'una pedra


Rius amb Vida i Ipcena exigeixen al Departament d'Agricultura que aturi "en les pròximes hores" les obres d'ampliació que s'estan duent a terme al canal de piragüisme d'aigües braves de Sort, al riu Noguera Pallaresa. En cas contrari, asseguren que acudiran a la justícia perquè sigui aquesta qui paralitzi els treballs i perquè actuï "contra l'Ajuntament i contra tothom que tingui responsabilitats en el tema, ja sigui per acció directa o per omissió". Els ecologistes denuncien que les obres estan provocant la destrucció dels nius amb els ous de les truites autòctones a la zona on s'està actuant, que és Reserva Genètica de Truites. Rius amb Vida i Ipcena demanen que els treballs s'ajornin fins al març, "quan haurà finalitzat l'eclosió dels ous" i, per tant, "es podrà efectuar el rescat piscícola amb garanties". Els ecologistes han tornat a denunciar aquest dimecres que l'empresa que té atorgades les obres d'ampliació del tram de piragüisme d'aigües braves de Sort va iniciar els treballs sense el "preceptiu" rescat de la fauna piscícola, exigit per la Llei de Pesca en vigor, segons ha dit el representant de Rius amb Vida, Josep Grau. Assegura que els treballs ''estan provocant la mort de truites autòctones i la destrucció dels fresaders'' (nius amb els ous de les truites) de tota la zona d'actuació. Tant Rius amb Vida com Ipcena demanen que els treballs s'ajornin i es reprenguin a principis de març "que és quant finalitzarà l'eclosió dels ous de la truites autòctones" i, per tant, es podran retirar els alevins "amb garanties".. Josep Grau ha donat un ultimàtum perquè, si l'Ajuntament no ho fa, el Departament d'Agricultura aturi de forma "immediata" les obres. En cas contrari, des de Rius amb Vida han amenaçat de portar aquesta mateixa setmana el cas a la fiscalia o a la justícia perquè actuïn "contra tots els responsables sigui per inacció o acció directa a fi de fer respectar les lleis ambientals del país". Segons Grau, "en cas que els treballs s'acabin aturant judicialment, no podrà celebrar-se" el Mundial de Piragüisme d'aigües braves previst entre el 29 de juny i el 6 de juliol a la capital del Pallars Sobirà. A més de Sort, el certamen també es desenvoluparà a la Seu d'Urgell.  Els ecologistes han recordat que la zona en la qual s'estan duent a terme les obres, a la Noguera Pallaresa, està qualificada per la llei com a Reserva Genètica de Truites. Aquest fet suposa ''un greu delicte'', tipificat al codi penal, segons Grau. A més, considera que els treballs "vulneren la llei estatal de patrimoni natural". Rius amb Vida van advertir al Departament de Territori i Sostenibilitat, a l'Agencia Catalana de l'Aigua, i a la subdirecció de pesca Continental i Agricultura, a fi d'evitar la mort de truites autòctones dins de la Reserva Genètica, segons ha recordat Grau.  El portaveu d'Ipcena, Joan Vàzquez, ha criticat que quan les excavadores van començar les obres, a principis de la setmana passada, ni l'empresa ni l'Ajuntament de Sort "havien presentat el preceptiu projecte de rescat de fauna piscícola a les administracions per a ser aprovat". Finalment, "ho van fer divendres" però "no es poden rescatar els ous, ja que cal esperar a la seva eclosió".  Altrament, els ecologistes qüestionen que l'Ajuntament vulgui constituir ara una comissió amb diferents agents implicats per tractar el tema "mentre les màquines segueixen treballant", segons ha dit Vàzquez. El portaveu d'Ipcena també ha denunciat que no s'hi hagi convidat, de moment, les entitats ecologistes.

Summary: Els ecologistes acudiran a la justícia si Agricultura no atura "immediatament" les obres al canal de piragüisme de Sort


Els dos tinents de la Guàrdia Civil responsables de la comitiva judicial i de la seguretat durant els registres el 20-S a la Conselleria d'Economia declaren dilluns al Tribunal Suprem. Ho fan com a testimonis, proposats per les tres acusacions: fiscalia, advocacia de l'Estat i Vox. La seva declaració és especialment important per a les defenses de Jordi Sànchez i Jordi Cuixart, empresonats pels fets que van succeir aquell dia. El tinent responsable dels efectius d'investigació (TIP C57393S) va estar entrant i sortint de l'edifici tot el dia i va seguir de prop com es va fer el registre. L'altre (TIP B35974S) era responsable de l'operatiu de seguretat i haurà d'aclarir el paper de mediador de Jordi Sànchez, les opcions que se li van donar a la secretària judicial per sortir, també com va ser la concentració, els danys que van patir els cotxes i si hi havia armes a dins. Aquest segon tinent va estar tota l'estona al vestíbul de l'edifici.  El dilluns testifiquen al Suprem els màxims responsables de l'operatiu de la Guàrdia Civil a la conselleria d'Economia durant el 20 de setembre. Un d'ells era l'encarregat d'estar en tot moment amb la comitiva judicial i fer-se responsable del que s'anava comissant i de la tasca de Montserrat del Toro, la secretària del jutjat 13 que va dirigir els registres. Segons consta a diverses gravacions aportades per les defenses, va estar entrant i sortint de l'edifici durant tot el dia. L'altre, en canvi, tenia encarregada la gestió de la seguretat i va estar-se durant tot el registre al vestíbul. Tots dos estan proposats per les acusacions i el seu testimoni és especialment rellevant per a les defenses de Sànchez i Cuixart, que preparen també un extens interrogatori per als dos tinents. Hauran d'explicar detalls sobre quines mesures de seguretat va prendre la Guàrdia Civil per protegir els cotxes, si es van precintar i si van deixar armes a dins (l'excap del cos a Catalunya ja va revelar que eren armes per llençar pilotes de goma). També seran el contrapunt a la declaració de Montserrat del Toro, que va fer una descripció sobre els fets relatant que se li havien ofert opcions per abandonar la conselleria amb el suport dels Mossos i els voluntaris de l'ANC però que va assegurar que eren "inviables" i que el tinent de la Guàrdia Civil li va desaconsellar.  Les seves intervencions també serviran per analitzar el paper que van jugar els Mossos aquell dia. En la declaració de l'excap del cos, el major Josep Lluís Trapero, ja va remarcar que es va oferir un passadís format per antidisturbis a la secretària judicial que era "segur" però que va acabar sortint pel teatre Coliseum perquè quan la Guàrdia Civil els va comunicar que havia acabat el registre ja l'havien desmuntat. Per això, van buscar una alternativa "per estalviar temps".  Per tant, la declaració dels dos tinents també la seguirà de prop el lletrat de l'exconseller d'Interior, Xavier Melero, ja que Joaquim Forn era el màxim responsable polític del cos en aquelles dates.  Declaració del cap de la policia judicial Per al dimarts també estan previstos dos interrogatoris importants per al judici. Es tracta de la declaració del cap de la policia judicial a Catalunya, Daniel Baena (TIP T43166Q), que és l'instructor dels atestats de la Guàrdia Civil que, en bona part, han estat la base de les querelles contra els líders independentistes. També declararà el secretari d'aquests atestats (TIP N29100C). El tinent coronel Daniel Baena està citat a petició de les defenses de Joaquim Forn, Oriol Junqueras, Raül Romeva, la fiscalia i l'advocacia de l'Estat. La defensa de Junqueras i Romeva també va demanar com a prova pericial que es pogués rastrejar el compte de Twitter del perfil 'Tácito' per determinar si al darrera hi ha el tinent coronel, ja que era un compte des del qual es carregava contra l'independentisme. El tribunal, però, no va acceptar aquesta prova. Dimecres, torn per als observadors Per al dimecres dia 27, el tribunal ha previst el testimoni per videoconferència del diputat alemany al Bundestag, per part de l'SPD, de Felix Von Gründbergm, i de la diputada del Parlament del Quebec Manon Massé, per Québec Solidaire. Tot dos van ser observadors internacionals en diferents col·legis electoral durant la jornada del referèndum, segons consta a la interlocutòria d'admissió de proves. També declararan el director de The Hague Centre for Strategic Studies, Paul Sinning, i la portaveu de l'equip internacional que va fer una feina acadèmica encarregada pel Diplocat, Helena Catt. Estava prevista per al dia 13 de març però van demanar una nova data per problemes amb les agendes. En aquest cas, declararan presencialment al Tribunal Suprem.  Mossos ferits a Sabadell Dimecres a la tarda declararà un guàrdia civil i, per primera vegada, dos agents dels Mossos d'Esquadra. Es tracta d'agents que van resultats ferits durant una actuació per donar suport a la Guàrdia Civil en l'escorcoll d'un assessor de Meritxell Borràs a Governació. Es tractava de Joan Ignasi Sànchez i el registre s'estava efectuant a casa seva. Dijous declararan tres mossos més relacionats amb aquests fets. Per aquell dia també han estat citats un total de deu guàrdies civils i una altra mossa d'esquadra. El president del Tribunal, Manuel Marchena, va deixar la porta oberta a celebrar judici divendres 29 de març, però de moment no ha assenyalat cap testimoni per aquell dia. Només s'habilitaria si el calendari previst per a la setmana vinent no es compleix.  Judici en Setmana Santa El tribunal encara no ha notificat a les parts oficialment el calendari de les sessions que pensa celebrar a l'abril. Fonts jurídiques, però, confirmen que hi haurà judici el dilluns, dimarts i dimecres de Setmana Santa (15,16 i 17 d'abril). En canvi, les sessions s'aturaran durant les festivitats de Dijous Sant i Divendres Sant i també es respectarà, diuen, el dilluns de Pasqua per ser festiu a Catalunya.

Summary: Els dos tinents responsables de la comitiva judicial i de la seguretat el 20-S a Economia declaren dilluns al Suprem


Nou persones detingudes pel frustrat desembarcament de 716 quilos d'haixix a la platja del Pont de l'Àliga, al terme municipal del Perelló (Baix Ebre) el passat mes de maig, han passat a disposició del jutge de Tortosa encarregat de la investigació aquest dijous al matí. Segons han confirmat a l'ACN fonts coneixedores del cas, agents de la Guàrdia Civil van practicar les detencions fa dos dies a Barcelona i han traslladat els presumptes traficants als jutjats de Tortosa, on encara continuen prestant declaració. L'operació, que es troba sota secret de sumari, està relacionada amb el rocambolesc intent d'entrada d'haixix des del mar a través de l'esmentada platja del Perelló la matinada del 21 de maig de 2016. Tot i que la Guàrdia Civil va aconseguir avortar l'operació, decomissant 23 fardells d'aquesta substància, tots els participants van aconseguir fugir amb la llanxa mar endins i, fins i tot, nedant. Els traficants van ser sorpresos en plena tasca de descàrrega dels fardells d'haixix després que l'equip del Servei Integral de Vigilància Exterior (SIVE) de l'institut armat detectés una embarcació de deu metres amb motors fora borda navegant pel litoral a poca velocitat i fent moviments poc convencionals. Quan els agents van arribar a la platja, un punt habitual d'entrada d'haixix de la costa de l'Ebre, van trobar un grup de persones a peu de platja descarregant els fardells, empaquetats i numerats, des de la llanxa a un vehicle que tenir el maleter obert.  Després d'adonar-se de la presència de la Guàrdia Civil, un grup de traficants va fugir amb la llanxa a mar obert i la resta ho va fer nedant, aprofitant la foscor en una zona de costa escarpada, abandonant tant els fardells com el vehicle. L'operatiu de recerca posterior dels fugitius, per al qual es van arribar a mobilitzar embarcacions del Servei Marítim Provincial de l'institut armat, no va tenir èxit.

Summary: Passen a disposició judicial nou detinguts pel desembarcament frustrat de 700 quilos d'haixix al Perelló el passat maig


El president de Cs, Albert Rivera, ha titllat de "vergonya" l'actuació de la presidenta del Congrés, Meritxell Batet, a la sessió de constitució de la cambra baixa. Rivera ha opinat que la socialista catalana podria haver "dignificat la cambra i el poble espanyol" si hagués impedit als diputats independentistes jurar o prometre el càrrec de parlamentaris amb fórmules com  "presos polítics" o "el mandat de l'1 d'octubre". "És un insult al poble espanyol", ha dit aquest dimecres al matí en una entrevista a la 'Cope'. Segons el líder del partit taronja, la nova presidència socialista del Congrés és la "pista d'aterratge del pacte amb els separatistes" i un "primer auguri" del que vindrà aquesta legislatura. Rivera també ha dit que demostra que "Iceta i el PSC han engolit el PSOE": "Se l'han menjat amb patates", ha remarcat. Sobre la reunió de la Mesa, que haurà de decidir si suspèn els presos electes, Rivera ha argumentat que "no hi ha debat" i se'ls ha de suspendre com a parlamentaris de forma "automàtica". Sobre les formes de prendre possessió del càrrec, Rivera ha insistit que van ser "un míting independentista" i "anul·len" l'acatament de la Constitució i, per tant, els parlamentaris que les van fer servir no haurien d'haver adquirit la condició de diputats. "És un frau de llei", ha defensat, i ha insistit que Batet hauria d'haver aturat aquests acataments i no deixar-los prendre possessió si no retiraven la fórmula.  Rivera ha tornat a criticar la presència d'Oriol Junqueras, Jordi Turull, Josep Rull i Jordi Sànchez a l'hemicicle i ho ha considerat "surrealista". Segons Rivera, una democràcia "decent" no pot permetre que presos preventius ocupin escons i es presentin a eleccions per fer un "espectacle" i ha dit que cal canviar la llei electoral per impedir-ho. El líder de Cs ha opinat que la frase sobre la necessitat de parlar que van intercanviar Junqueras i Pedro Sánchez va ser "molt siciliana" i demostra que es necessiten. Un perquè vol els seus escons per governar i l'altre perquè vol indults i referèndum a mitjà termini. Rivera ha alertat que la petició d'un referèndum serà una "llast" durant tota la legislatura i ho ha considerat un "lloc comú" entre independentistes, Podem i part del socialisme. El líder de Cs ha demanat el vot a les eleccions del 26 de maig per fer de "contrapès" al PSOE perquè no tingui un "xec en blanc" i ha insistit que Sánchez està "amagant" un acord amb Pablo Iglesias que faran evident el dia després dels comicis. Rivera ha dit que segur hi haurà acord de govern "amb ministres o sense ministres" de la formació lila.

Summary: Rivera titlla de "vergonya" l'actuació de Batet al Congrés i demana la suspensió "automàtica" dels presos


L’Ajuntament de Reus, a través de Reus Esport i Lleure SA (RELLSA), ha iniciat una reclamació judicial davant els Jutjats de Reus, en data 18 de desembre de 2015, per reclamar a la societat anònima esportiva Club de Futbol Reus Deportiu els imports impagats per l’ús de les instal·lacions de l’estadi municipal de futbol fixats en el conveni de col·laboració firmat per les tres parts el 9 de gener de 2015 –amb vigència fins al 30 de juny de 2015–. En aquest context, el consistori de la capital del Baix Camp ha supeditat la subvenció anual al club a que presenti completament i correcta la documentació requerida per rebre l'import i a que pagui els gairebé 228.000 euros del lloguer de l'estadi que deu. En un comunicat, l'Ajuntament de Reus afirma que s'ha vist "obligat" a engegar aquest procés judicial pels "reiterats incompliments" per part de la SAE "dels acords firmats". "La reclamació del deute per la via judicial deixa constància de la voluntat del govern de Reus de rescabalar el dany patrimonial que aquesta situació està provocant a RELLSA, una vegada ja ha expirat el termini del conveni de col·laboració entre l’Ajuntament, RELLSA i la SAE (30 de juny de 2015) i sense que la SAE hagi satisfet les obligacions econòmiques", detalla el text. Segons especifica el consistori, el deute ascendeix a 227.924,72 euros a 30 de setembre de 2015 –219.301,10 euros són deutes corresponents a l’ús de les instal·lacions (180.667,01 durant la vigència del conveni i 38.634,09 entre l’1 de juliol i el 30 de setembre, una vegada expirat el conveni) i la resta, 8.623 euros, són interessos–. "La quantia econòmica del deute continua creixent ja que la SAE continua fent ús de les instal·lacions, la qual cosa comporta la pròrroga tàcita de les condicions econòmiques fixades del conveni", afegeix el comunicat. Des de l'Ajuntament, mantenen la voluntat de col·laboració amb el club i li demanen que saldi el deute amb el consistori, la Seguretat Social i Hisenda; que presenti tota la documentació necessària per poder rebre la subvenció que el govern municipal destina anualment a l'entitat esportiva; i que compleixi de manera estricta els acords del conveni de col·laboració signat. "Sense la garantia de la formalització dels dos primers compromisos" però, l’Ajuntament de Reus "està jurídicament impedit per fer efectiva la subvenció dinerària a la SAE prevista en el conveni de col·laboració", exposen. El govern reusenc "lamenta el victimisme de la SAE", així com que aquesta situació "pugui afectar dos projectes vinculats a la col·laboració entre l’Ajuntament i el club: la promoció de la ciutat i l’escola de futbol". En aquest sentit l'Ajuntament dóna un "missatge de tranquil·litat" ja que "té capacitat per promoure iniciatives alternatives per garantir-ne la continuïtat", conclou.

Summary: El consistori reusenc reclama judicialment al Reus Deportiu gairebé 228.000 euros per l'ús de l'estadi municipal


L'Escala porta a aprovació aquest dilluns un pressupost de 22.615.872 euros per al 2018, un 0,2% superior al d'aquest any. Entre les prioritats dels comptes, hi ha l'atenció a les persones que comptarà amb 938.160 euros (un 28,22% més que el 2017) i que es materialitzaran amb la creació d'una oficina d'habitatges, la promoció d'habitatge social, un pla de foment al "veïnatge social" i ajuts per a persones en risc d'exclusió. També es potenciarà l'àrea de promoció econòmica i turística amb 1,4 MEUR, un 16% més que aquest any. Entre les actuacions, hi haurà la potenciació de l'Alfolí de la Sal i un pla de dinamització comercial. Al capítol d'inversions, s'han previst 4,7 MEUR i s'hi inclouen millores al nucli antic i a diverses zones del municipi així com la segona anualitat de la prolongació del passeig de Riells. Pel què fa a les ordenances, el govern municipal ha anunciat la congelació de pràcticament tots els impostos i taxes a excepció de la d'escombraries (que s'incrementarà en un 4%) i l'IBI per a grans superfícies que s'enfilarà un 10% respecte al del 2017.  L'equip de govern de l'Escala (PSC i un regidor no adscrit) porta aprovació al ple d'aquest dilluns el pressupost per al 2018, que se situarà en els 22,6 MEUR. Els comptes, que tenen el suport de la majoria del plenari, preveuen unes inversions de 4,7 MEUR i prioritzar l'atenció a les persones i la promoció econòmica.  En el capítol d'inversions, el govern preveu diverses millores al nucli antic però també d'accessibilitat i urbanitzar el sector Emperadors (que s'emportarà 2,5 MEUR del total). També s'hi inclourà la segona anualitat de la prolongació del passeig de Riells (amb 157.000 euros).  Pel què fa a l'atenció a les persones, es preveuen partides per valor de gairebé un milió d'euros, una xifra que suposa un increment del 28,22% respecte d'aquest 2017. Entre les propostes, hi ha la creació d'una oficina d'habitatge, promoure l'habitatge social i ajuts a persones amb necessitats especials, entre d'altres.  A l'àrea de promoció econòmica, el pressupost contempla un pressupost d'1,4 MEUR per al patronat de l'Agència de Desenvolupament Econòmic i Turístic de l'Escala (ADET). Les principals apostes seran la potenciació de l'Alfolí de la Sal i un pla de dinamització comercial.  Reducció de l'endeutament Durant la presentació dels comptes, l'alcalde, Víctor Puga, ha assegurat que l'Ajuntament ha reduït l'endeutament en els darrers onze anys i preveuen tancar aquest 2017 amb 3,16 MEUR i un rati d'endeutament del 16.49%. Puga també ha recordat que fa sis anys que no s'han hagut de concertar operacions de crèdit per finançar inversions.  Un 10% més d'IBI per a grans superfícies Pel què fa a les ordenances, el govern preveu congelar pràcticament tots els impostos i taxes. Les úniques excepcions serà l'increment d'un 10% de l'IBI per a les grans superfícies comercials i la taxa d'escombraries, que s'apujarà un 4% en previsió d'un augment del cost de l'abocador comarcal, que el Consell situa en un 14%.

Summary: L'Escala aprovarà un pressupost de 22,6 MEUR per al 2018 prioritzant l'atenció a les persones i la promoció econòmica


L’exvicealcalde de València, Alfonso Grau, ha assegurat aquest dijous que no tenia capacitat de contractació i que les contractacions al consistori es realitzaven a través d’una Mesa de Contractació integrada per alts funcionaris. Grau ha fet aquestes manifestacions durant la seva declaració al judici del ‘cas Nóos’ a preguntes de l’acusació exercida pel grup municipal socialista a l’Ajuntament de València. Qui va ser número dos de Rita Barberá ha dit que precisava d’assessorament tècnic per  fer contractacions perquè la seva formació és en Medicina. Grau ha insistit en diverses ocasions en el caràcter privat de la Fundació València Turisme Convention Bureau, que va contractar amb l’Institut Nóos l’organització de les cimeres València Summit dels anys 2004, 2005 i 2006. L’exvicealcalde està acusat de prevaricació administrativa, malversació, frau i tràfic d’influències. S’enfronta peticions de presó de fins a 11 anys.  Grau ha manifestat que la seva capacitat de contractació era “limitada” i que requeria assessorament per a l’Ajuntament de València però no per a la Fundació, que ell presidia, perquè aquesta era de naturalesa privada.   En aquest punt ha dit que hi ha un informe de la intervenció general de l’Estat que qualifica textualment a la fundació com entitat no dependent del consistori.  Així mateix, ha confirmat que la Fundació està integrada per quatre patrons amb la mateixa representació, un 25%. Aquests, segons que ha explicat Grau són la Cambra de comerç, Fira València, la Confederació empresarial valenciana i l’Ajuntament de València.  Sobre el funcionament de la Fundació, Grau ha defensat que ha estat “un èxit” perquè des de l’any 1995 la ciutat de València va passar de la setena posició com a destinació turística a l’Estat a la tercera. “No tinc coneixement que la fundació hagi fet cap contracte que no hagi estat sota el règim del dret privat”, ha insistit.  En relació amb la inclusió de la València Summit en l’ordre del dia de les reunions de la Fundació com una proposta que va arribar i que es va votar a favor perquè li semblava positiu per  la ciutat.

Summary: L’exvicealcalde de València sosté que no tenia capacitat de contractació amb Nóos


La central nuclear Ascó II, seguint els procediments establerts, ha notificat al Consell de Seguretat Nuclear que aquest dilluns al matí, en concret a les 9:44 hores, la planta ha parat automàticament per l'actuació d'un dels sistemes de protecció elèctrica del transformador principal. Durant la parada, tots els sistemes de seguretat de la instal·lació han funcionat correctament i segons disseny, tal com acaba d'informar l'Associació Nuclear Ascó-Vandellós II (ANAV). L'equip tècnic de la central està treballant per determinar la causa que ha originat aquesta actuació i procedir a la seva reparació.  Des d'ANAV es remarca que aquesta parada no ha tingut cap impacte en la seguretat de les persones ni en el medi ambient.

Summary: La central d'Ascó II notifica una parada automàtica per una incidència en el transformador principal


Dues persones han mort i tres més han hagut de ser ingressades com a conseqüència d'un brot de legionel·losi a Llinars del Vallès (Vallès Oriental), segona ha informat el Departament de Salut. L’Agència de Salut Pública de Catalunya, conjuntament amb l’Ajuntament de Llinars del Vallès, està investigant l'origen d'aquest brot de legionel·losi que s’ha produït els darrers dies al municipi de Llinars del Vallès. Les víctimes són dues persones d’edat avançada i amb patologia de base prèvia greu. Els afectats són tres homes i dues dones, la majoria d’edat avançada, i van iniciar símptomes entre el 15 i el 28 d’octubre.

Summary: Dues persones mortes i tres ingressades per un brot de legionel·losi a Llinars del Vallès


L’Hospital Josep Trueta de Girona atén cada any uns 350 casos de sèpsies greus  -es dóna quan es complica un procés infecciós generalitzat i on hi ha un risc vital- amb un protocol específic per evitar que l’estat de salut del pacient empitjori. Aquesta afectació representa una mortalitat superior al 20% dels casos i pot arribar a ser entre un 30% i un 60% quan evoluciona cap a un soc sèptic i una disfunció multiorgànica. Tot i que la seva incidència va en augment i que les taxes d’hospitalització han sobrepassat les de patologies com ara l’infart agut de miocardi, el seu pronòstic millora de forma important si es fa una detecció precoç i un inici de tractament immediat. És per això que el servei d’Urgències d’aquest hospital aplica des de fa cinc anys un protocol propi amb recomanacions assistencials. A finals de l’any passat, a més, es va adaptar al Codi sèpsia que el Departament de Salut ha desplegat a tot Catalunya. Amb aquest protocol, s’ha evidenciat que el pronòstic dels pacients amb sèpsia greu millora de forma important si se’n fa una detecció precoç i s’inicia immediatament el tractament. La sèpsia greu és l’evolució complicada d’un procés infecciós generalitzat, que representa un risc vital per a la persona i que presenta una mortalitat superior al 20%. Aquest índex pot arribar a ser d’entre un 30% i un 60% quan l’afectació evoluciona a xoc sèptic i disfunció multiorgànica. Per això, el Servei d’Urgències de l’Hospital Dr. Josep Trueta de Girona aplica des de fa cinc anys un protocol propi amb recomanacions assistencials que, a finals de l’any passat, es va adaptar per al Codi sèpsia que el Departament de Salut ha desplegat a tot Catalunya. Gràcies a aquest protocol, s’ha vist que el pronòstic de pacients amb sèpsia greu millora de forma important si se’n fa una detecció precoç i s’inicia immediatament el tractament. L’actuació urgent es basa en l’aplicació precoç d’antibiòtic en el marge d’una hora, l’obtenció de cultius per al control del focus d’infecció i la consecució de l’estabilitat hemodinàmica dels pacients en les primeres sis hores de tractament. Si en el transcurs d’aquest temps els pacients requereixen medicació vasoactiva o tractaments com ara ventilació mecànica o substitució renal han d’ingressar de forma immediata a l’UCI. El protocol d’actuació del Trueta també preveu la formació de tot l’equip assistencial d’Urgències, UCI, Pediatria i de totes les especialitats mèdiques i quirúrgiques implicades, per tal de detectar de manera precoç els pacients amb sèpsia i poder actuar segons marca el protocol.  Urgències i UCI tenen un alt nivell resolutiu En els darrers cinc anys l’Hospital ha atès 1.790 malalts de sèpsia, dels quals només un 3% eren nens. El 80% del total han estat pacients d’entre 40 i 85 anys, principalment homes (60,2),  i un 40% dels casos han acabat ingressant a l’UCI. La resta es tracten al Servei d’Urgències i es deriven posteriorment a la planta d’hospitalització. La major part dels casos de sèpsia es produeixen entre gener i març, coincidint amb l’època de grip. Actualment, la mortalitat dels pacients crítics amb sèpsia que ingressen a l’UCI és del 28%, mentre que fa cinc anys era al voltant del 35%. La sèpsia és una afecció molt greu que pot produir una disfunció dels òrgans, que es lesionen i que poden acabar provocant un fracàs multiorgànic. La taxa de mortalitat supera el 20% dels casos. Es tracta, doncs, d’una patologia de risc vital com l’infart o l’ictus, però que actualment a Catalunya provoca més morts que aquestes dues patologies juntes. Al Trueta, el Codi sèpsia és el quart codi en volum d’ingressos, essent el primer el politrauma, seguit dels codis ictus i IAM (infart agut de miocardi). Dia Mundial per donar a conèixer els símptomes i actuar ràpid El Trueta ha donat a conèixer aquestes dades amb motiu del Dia Mundial de la Sèpsia aquest dimarts.  Aquesta jornada serveix per conscienciar els pacients de la importància de conèixer aquesta malaltia i els seus símptomes i, al mateix temps, d’ampliar entre el col·lectiu sanitari la formació específica en aquesta patologia que, en l’última dècada, ha augmentat notablement. Moltes vegades la sèpsia es detecta massa tard, ja que els símptomes com ara la febre, l’augment del ritme cardíac o la freqüència respiratòria augmentada són poc específics. No obstant això, els experts confien que la seva incidència es pot arribar a reduir mundialment en un 20% en el termini de quatre anys, mitjançant la promoció de pràctiques de bona higiene general, el rentat de mans, les millores en la sanitat i a través de programes de vacunació entre la població de més risc. La implantació del Codi sèpsia greu A finals de l’any passat el Departament de Salut va iniciar el desplegament i la implantació del Codi sèpsia greu, amb l’entrada en vigor de la instrucció que el regulava. Aquesta estableix el model d’atenció i la coordinació entre els diferents nivells i dispositius per a l'atenció a pacients adults o pediàtrics amb sèpsia greu mitjançant un nou codi d’emergències. A partir d’aquest codi, l'ordenació, l'activació i la coordinació de tots els recursos necessaris permeten millorar la detecció i l'inici del tractament precoç, així com revertir la progressió de la disfunció multiorgànica generada per l’evolució de les infeccions que es presenten com a sèpsia greu.  Aquest codi també es pot activar a nivell d’un hospital de proximitat (comarcal), que amb la instauració ràpida del tractament antibiòtic i del control hemodinàmic fa que molts casos es puguin resoldre en el mateix centre sense haver de derivar-los a un hospital amb unitat de crítics.

Summary: El Trueta atén uns 350 casos de sèpsies greus a l’any amb un protocol específic per evitar l'empitjorament del pacient


La Creu Roja ha atès 649 sol·licitants d'asil i refugiades durant el 2018 a les comarques gironines, cinc vegades més que l'any 2017 quan se'n van atendre 118. La majoria dels atesos procedien de Rússia (24%), Veneçuela (14,8%), Hondures (12%), Colòmbia (5%) i Nigèria (5%). El 60%, a més, eren homes i el 24% menors de 18 anys. Des de l'entitat, asseguren que l'increment s'explica perquè l'any passat la xifra d'atesos en una primera fase (aquells que arriben sense tenir cap lloc on anar)  va superar les 370 persones. En motiu del Dia Mundial del Refugiat, l'entitat insisteix en la "importància" que els estats renovin i enforteixin el seu compromís amb la Convenció de Refugiats del 1951, reforçant "els pilars d'un enfocament a llarg termini" per protegir aquestes persones. Un enfocament que, diuen, "hauria d'assegurar l'existència de vies legals i segures perquè el dret d'asil sigui una realitat a Europa".  La Creu Roja va atendre l'any passat 2.300 persones dins del programa d'immigrants i refugiats a les comarques gironines. D'aquestes, 1.683 eren immigrants en diferents situacions com falta de documentació o permisos de residència i 649 eren sol·licitants d'asil o refugiats. Unes dades que multipliquen per cinc el nombre de persones ateses en aquesta situació l'any 2017, quan la xifra era de 118.  Des de l'entitat asseguren que l'increment es deu al fet que hi ha hagut un augment molt important de persones ateses en la primera fase d'acollida, aquelles que arriben sense tenir cap lloc on allotjar-se. La Creu Roja compta amb diversos pisos amb 37 places per atendre aquestes necessitats.  A diferència de l'any passat, la majoria de les atencions s'han fet a Girona. L'any 2017, 60 dels 118 es van atendre a la Jonquera (Alt Empordà). Des de l'entitat diuen que aquesta situació es deu al fet que molts han arribat en avió i que això ha fet canviar la tendència. Per nacionalitats, un 24% eren de Rússia; el 14,8% de Veneçuela; el 12% d'Hondures; el 5% de Colòmbia i el 5% restant de Nigèria.  Creu Roja treballa des de fa més de 30 anys amb sol·licitants d'asil i refugiats amb una tasca per donar suport en aquests processos. La seva intervenció consta de diverses fases que cobreixen des de la primera acollida fins a la integració i autonomia dels participants, amb una durada aproximada de 18 a 24 mesos.  En aquest sentit, l'entitat dissenya itineraris personalitzats d'inserció sociolaboral que cobreixen les necessitats bàsiques dels refugiats i sol·licitants de protecció internacional oferint-los, entre d'altres, serveis de suport jurídic, psicològic, traducció i interpretació, aprenentatge de l'idioma, ajuts econòmics, formació i orientació i intermediació laboral. Una campanya de conscienciació  Amb l'objectiu de conscienciar sobre els reptes i dificultats que afronten aquestes persones, Creu Roja compta amb una campanya de sensibilització anomenada 'Ara que són aquí, #EtNecessitenAprop'. La iniciativa disposa d'un web, un joc interactiu i infografies per explicar com funciona el sistema d'acollida i com es pot col·laborar en la integració d'aquests col·lectius (http://www.lamaletaquemaspesa.com/juego/ca.html).  L'entitat és una de les organitzacions que participen en el programa d'acollida a asol·licitants de protecció internacional a Espanya, finançat pel Ministeri de Treball, Migracions i Seguretat Social (MITRAMISS) i el Fons d'Asil, Migració i Integració (FAMI) de la Unió Europea.

Summary: La Creu Roja de Girona atén 649 sol·licitants d'asil i refugiats el 2018, una xifra que multiplica per cinc la del 2017


El president del Grup Popular a l'Ajuntament Barcelona, Alberto Fernández Díaz, ha denunciat aquest dijous que el consistori mantingui les taxes de cementiris "al màxim" tot i que, segons els populars, l'empresa municipal que gestiona els nou cementiris de la ciutat acumula 20,7 milions d'euros de beneficis en deu anys. Fernández Díaz ha lamentat la "hipocresia" del govern municipal que vol promoure una funerària pública per abaratir enterraments, "mentre l'empresa municipal de Cementiris obté beneficis milionaris". Al seu torn, el portaveu del grup municipal, Javier Mulleras, ha opinat que "s'hauria d'haver invertit aquest beneficis" a millorar instal·lacions per evitar problemes, com l'ensorrament de 144 sepultures a Montjuïc. Segons el PP, el govern d'Ada Colau estudia canviar l'ordenança per poder aprovar per decret pujades de les taxes d'incineració. Una política que, pel PP, demostraria "l'afany recaptatori" del govern de BComú , ja que en el 2018 a Barcelona hi ha més incineracions que enterraments tradicionals. Així, Mulleras ha explicat que l'aprovació de les taxes d'incineració ara per ara requereixen d'un acord de la majoria del plenari municipal, on BComú governa en minoria. "Per això (l'alcaldessa Ada) Colau no ha tingut la capacitat de pujar-ho fins ara" i ha assegurat: "que els pressupostos de 2019 obren la porta a poder fer-ho a cop de decret, burlant la majoria política necessària actualment ".

Summary: Fernández Díaz denuncia que Barcelona manté les taxes de cementiris "al màxim"


El líder del PP diu que no permetrà "cap esquerda" a la sobirana nacional ni que es posi en dubte la igualtat entre espanyols  ACN Barcelona.-El president del govern espanyol en funcions i líder del PP, Mariano Rajoy, ha recordat al màxim responsable del PSOE, Pedro Sánchez, que la seva proposta d'investidura ha estat "derrotada" al Congrés i que "la que ara estar en vigor és al del PP". I ha estès la mà almenys al PSOE per parlar-ne perquè la gran coalició és la fórmula "viable", ha insistit Rajoy. "Hi estem disposats". Després de la reunió entre socialistes, C's i Podem aquesta setmana per desencallar la investidura, el dirigent popular s'ha reivindicat per no haver participat en "cap joc" ni per haver convertit la política "en un espectacle" . Així, presidit pels populars, aquest govern tindria per objectiu el creixement i l'ocupació, el benestar, la unitat d'Espanya, la defensa de drets i lliberts i la lluita contra la corrupció. En clausurar la convenció 'Pacte per l'enfortiment institucional' a Barcelona, Rajoy ha resolt: "No es permetrà cap esquerda a la sobirania nacional, que es posi en dubte la unitat, o que es qüestioni la igualtat dels espanyols".  El president del govern espanyol en funcions, Mariano Rajoy, ha insistit que els resultats electorals del 20-D urgeixen de pactes per a la governabilitat de l'Estat. En aquest sentit el dirigent popular ha mantingut la seva aposta d'acord amb els socialistes. "No hem participat en cap joc que conduís cap enlloc ni hem convertit la política en un espectacle per donar resposta a la voluntat dels espanyols" i a les urnes, ha assegurat Rajoy durant la clausura de la convenció 'Pacte per a l'enfortiment institucional', on ha assistit la plana major de la direcció popular estatal i catalana.  Per això ha tornat a posar sobre la taula la gran coalició, sense descartar el suport de C's. Conscient que hi ha discrepàncies, ha posat de relleu les coincidències, i ha apel·lat als pactes entre les dues primeres forces electorals que s'han segellat en altres governs europeus com Alemanya  o les institucions europees. Creu que un acord PP-PSOE faria arribar "un bon missatge" als agents socials i econòmics mundials. "Això és el que és viable", ha insistit.  La base per a un govern que presidís el PP, ha insistit, seria treballar pel creixement i l'economia, millorar l'estat del benestar, defensar la unitat d'Espanya –"algú l'està amenaçant"-, defensar drets i llibertats "amenaçades pels terrorisme" i lluitar contra la corrupció.  Rajoy ho ha tornat a plantejar dos dies després que es reunissin els equips negociadors de PSOE, C's i Podem per desencallar la investidura. En aquest sentit, el cap de l'executiu en funcions ha lamentat que els socialistes no hagin volgut "ni tan sols seure" amb els populars  i els ha recordat que la seva proposta d'investidura va ser "derrotada" a les Corts. "La que està en vigor és la del PP; si volen estem disposats a parlar-ne", ha conclòs Rajoy.  Pel cap de l'executiu és important que el govern que lideri Espanya a partir d'ara tingui una majoria suficient a les cambres parlamentàries: "almenys un mínim de cohesió a l'ideari, per acordar objectius, un govern estable i que respongui les necessitats veritables dels espanyols". La proposta de govern ha de ser "sensata i raonable, la que es porta a Europa, [...] la resta que facin el que vulguin, no m'apuntaré a una cosa que no sigui seriosa i sensata i per l'interès" dels espanyols.  Esquerdes a la sobirania nacional  En qualsevol cas, Rajoy ha garantit que el seu partit defensarà la unitat d'Espanya, la sobirania dels espanyols –"tots tenim dret a decidir sobre què és de tots"-, la igualtat –"independentment de la manera de pensar, la condició o el lloc on hagis nascut"- i el compliment de la llei i de l'estat de dret –"tots hi estem sotmesos, tots l'hem de complir".  Rajoy, que ha erigit la Constitució com a "sinònim de concòrdia i de convivència" i com a solució "a l'última gran divisió", ha apostat per seguir "junts". "Una Catalunya com sempre, que segueixi sent locomotora, i part important, que sigui a Europa i no fora i que no s'obligui a renunciar a ser català, espanyol o europeu". "Que ningú se senti estranger a casa, que no hi hagi divisions entre gent, partits o famílies", ha afegit.  Precisament en aquest marc, Rajoy ha assegurat contundentment que "no es permetrà cap esquerda a la sobirania nacional, que es posi en dubte la unitat nacional, que ningú qüestioni la igualtat dels espanyols". No es permetrà, ha continuat, perquè "són qüestions que un governant democràtic està obligat a respectar" i perquè "la democràcia sense lleis és buida".  Finalment, Rajoy ha reivindicat la seva tasca a la Moncloa per evitar un "tifó de deute públic" a Catalunya o per fer que els proveïdors cobressin i els serveis públics no estiguessin "desatesos". "Seguirem fent-ho, tots el camins de diàleg a les institucions en matèria econòmica, fiscal  i social", ha assegurat després de la polèmica entre els titulars d'Economia català i espanyol, Oriol Junqueras i Cristóbal Montoro. En defensar una Catalunya oberta, acollidora i cosmopolita, Rajoy ha negat que se'ls pugui acusar de "no jugar net". Ara bé, amb la unitat, la sobirania i la igualtat "no s'hi juga", ha conclòs.  A primera fila l'han escoltat, entre d'altres, la secretària general dels populars, María Dolores de Cospedal; la vicepresidenta en funcions Soraya Sáenz de Santamaría; els ministres d'Educació i Interior, Íñigo Méndez de Vigo i Jorge Fernández Díaz, i els dirigents del PPC Xavier García Albiol i Alícia Sánchez-Camacho, entre d'altres.  Sobre les reunions amb "qui pretén trencar Espanya" Tot i que durant el seu discurs públic Rajoy no s'hi ha referit, el compte de Twitter del cap de l'executiu espanyol en funcions sí que ha piulat sobre "aquells que es reuneixen amb qui pretén trencar Espanya". "No s'hi juga amb els consensos bàsics, no tot s'hi val", ha escrit. La piulada arriba després de la trobada que van mantenir aquest divendres el president de la Generalitat, Carles Puigdemont, i el líder de Podem, Pablo Iglesias; i en una setmana en què també s'ha sabut d'una trobada entre el vicepresident Oriol Junqueras i el líder socialista Pedro Sánchez.

Summary: Rajoy reivindica que està "en vigor" la proposta del PP i estén la mà al PSOE a parlar-ne per la investidura


La Fiscalia General de l'Estat ha considerat que parlar de "presos polítics", com va fer el president del Parlament, Roger Torrent, "s''allunya de la realitat" perquè "és una figura incompatible amb la nostra democràcia" que "no pot ser acceptada". El Ministeri Públic ha reaccionat aquest dissabte a les declaracions que Torrent va fer durant un acte a l'ICAB a través d'un comunicat en el qual ha subratllat que "mai ha perseguit manifestacions polítiques sinó conductes delictives presumptament comeses per persones que, pel seu càrrec públic, haurien d'haver respectat la legalitat en l'exercici de les seves responsabilitats". En aquest sentit, ha assegurat que "els diversos procediments oberts en diverses instàncies judicials que afecten responsables públics catalans, i que es materialitzaran en les corresponents resolucions, s'estan desenvolupant amb el màxim respecte i garanties processals de tots els investigats". En el comunicat, la Fiscalia General ha afirmat que "Espanya és Estat de Dret en el qual es respecten les garanties de tots els ciutadans". A més, ha subratllat que "actua conforme amb el principi de legalitat salvaguardant sempre el dret de defensa de les persones incurses en les diferents causes". Finalment, el Ministeri Públic ha reiterat el seu "reconeixement i suport als fiscals de Catalunya per la feina que estan fent".

Summary: La Fiscalia General de l'Estat sosté que parlar de "presos polítics s'allunya de la realitat"


L'associació cultural El Galliner i la companyia de transport Monbus han estat elegits pels lectors del Regió7 com 'Estrella' i 'Estrellat' dels premis anuals que concedeix el diari i que enguany arriben a la 18a edició. Pel que fa a Monbus, aquesta companyia es va fer càrrec des del desembre passat de la línia d'autobusos entre Manresa i Barcelona, un servei que ha rebut nombroses crítiques per part dels usuaris per exigir que es complissin els horaris i, fins i tot, la Generalitat va amenaçar amb una sanció. El Galliner, en canvi, ha estat destacada en positiu per ser una entitat que va impulsar la rehabilitació del teatre Kursaal fins a convertir-lo en l'actualitat en el principal espai escènic de Manresa. Els dos guardons, així com diversos premis temàtics, es lliuraran el proper 24  maig en un acte que comptarà amb la consellera Neus Munté i que se celebrarà a l'auditori Plana de l'Om de Manresa a partir de les vuit del vespre.  L'associació cultural El Galliner i la companyia de transport Monbus han estat elegits pels lectors del Regió7 com 'Estrella' i 'Estrellat' dels premis anuals que concedeix el diari i que enguany arriben a la 18a edició. Pel que fa a Monbus, aquesta companyia es va fer càrrec des del desembre passat de la línia d'autobusos entre Manresa i Barcelona, un servei que ha rebut nombroses crítiques per part dels usuaris per exigir que es complissin els horaris i, fins i tot, la Generalitat va amenaçar amb una sanció.  El Galliner, en canvi, ha estat destacada en positiu per ser una entitat que va impulsar la rehabilitació del teatre Kursaal fins a convertir-lo en l'actualitat en el principal espai escènic de Manresa. Els dos guardons, així com diversos premis temàtics, es lliuraran el proper 24  maig en un acte que comptarà amb la consellera Neus Munté i que se celebrarà a l'auditori Plana de l'Om de Manresa a partir de les vuit del vespre.

Summary: El servei de transports de la companyia Monbus s'endú el 'Premi Estrellat' dels lectors del diari Regió7


El sector de la construcció a les comarques gironines ha desaccelerat la seva recuperació durant el 2017. Segons recull l'estadística del Col·legi d'Aparelladors, l'any passat arreu del territori es van acabar 1.876 habitatges. Són un 8,72% més que al 2016. Tot i que l'any es tanqui en positiu, l'increment ha estat menor dels què el sector havia registrat d'ençà del 2014, quan la construcció va tocar fons. El president dels aparelladors gironins, Miquel Vendrell, ho atribueix a la "incertesa laboral" i al fet que l'accés al crèdit continua essent "limitat", més que no pas a la situació política que s'ha viscut a Catalunya. L'estadística del Col·legi d'Aparelladors també permet veure com els estrangers que compren habitatges a la demarcació –sobretot, a la costa- han anat a la baixa d'un any per l'altre i com les rehabilitacions continuen essent una taula de salvació per al sector.

Summary: La construcció a les comarques gironines desaccelera la seva recuperació durant el 2017


El ple del Congrés dels Diputats ha aprovat aquest dimarts definitivament els pressupostos generals de l'Estat per al 2016. Entraran en vigor l'1 de gener i no inclouen les correccions que va suggerir la Comissió Europea, que dubta que s'assoleixin els objectius de dèficit del 2015 i del 2016. Els comptes del ministre d'Hisenda, Cristóbal Montoro, només han obtingut el suport del PP i d'UPN, mentre que tota l'oposició ha votat en contra uns pressupostos que considera "electoralistes" i "falsos".  Ha estat l'últim debat en ple de la legislatura. El portaveu d'ICV, Joan Coscubiela, ha assegurat que aquests pressupostos "neixen morts" perquè són "els més falsos de la història de la democràcia" a l'Estat, mentre que la diputada d'UDC Concepció Torruella els ha titllat també d'"electoralistes" i el portaveu de CDC al Congrés, Pere Macias ha afirmat que "continuen una política de recentralització". També el Grup Socialista ha posat en dubte la correcció dels comptes de Montoro. El diputat Antonio Hernando ha afirmat que el Ministeri d'Hisenda ha "quadrat a martellades" els ingressos i les despeses.  Per contra, el portaveu del PP, Rafael Hernando, ha afirmat que el 2016 serà l'any "de la recuperació" sempre que "el PP torni a guanyar les eleccions". La demostració, segons els populars, seran els 650.000 llocs de treball "que es crearan" aquest any.   L'executiu espanyol veu culminada d'aquesta manera la tramitació dels comptes abans de la dissolució de les Corts (el 26 d'octubre) i de la celebració de les eleccions generals, de manera que sigui quin sigui el partit que ha de conformar el pròxim executiu es trobarà els comptes –que marquen els límits de despesa, els ingressos i les partides- fets i aprovats.  Pel camí, el PP ha rebutjat 7.600 esmenes parcials dels grups de l'oposició així com les 12 esmenes a la totalitat que han presentat totes les forces a excepció del PP, UPN i Foro Asturias. Entre les modificacions aprovades al Senat que han vist la llum verda aquest dimarts al Congrés destaquen acords amb CDC i Unió sobre els medicaments genèrics a les farmàcies, un increment del límit que es poden deduir els autònoms a l'IRPF per discapacitat, així com un permís als ajuntaments perquè rebaixin l'Impost de Béns Immobles d'edificis eficients fins al 20%.   Els comptes del ministre d'Hisenda, Cristóbal Montoro –únic ministre present a la sessió durant el debat- no inclouen les previsions de l'informe de la Comissió Europea, que demanava corregir els pressupostos en previsió que l'Estat incomplirà en set dècimes els objectius de dèficit del 2015 i en tres les del 2016.  L'executiu espanyol ja va rebutjar aquestes apreciacions recordant que la Comissió s'ha equivocat en altres ocasions sobre la marxa de l'economia espanyola i refermant que es compliran tan els objectius de dèficit del 2015 com els del 2016.  Els comptes que entraran en vigor l'1 de gener del 2016 estableixen un límit de despesa de 123.394 milions d'euros, és a dir, un 4,4% menys que el del 2015, i uns ingressos de 193.520 milions d'euros, un 4% més. Permeten que l'Estat incorri en un dèficit de 25.134 milions d'euros i destinen un 53% del total de la despesa al capítol social.

Summary: El Congrés aprova definitivament els pressupostos de l'Estat amb el suport del PP i crítiques de tota l'oposició


L'ANC, Òmnium Cultural, JxCat, ERC i la CUP han reclamat aquest divendres al matí davant la delegació del govern espanyol a Barcelona l'alliberament dels "presos polítics" i han denunciat que l'Estat espanyol no hagi complert, després d'un any que es publiqués, amb el dictamen de l'ONU que demanava la seva llibertat. Una vintena de persones s'han concentrat durant uns quinze minuts davant l'edifici amb pancartes individuals on es llegia missatges com 'El referèndum d'autodeterminació és permès per la legislació espanyola', 'L'Estat ignora i incompleix el dictamen de l'ONU' o que 'L'Estat no ha imputat els responsables de les vulneracions de drets".  A la concentració hi han participat els vicepresidents de l'ANC i Òmnium, Pep Cruanyes i Marcel Mauri; i representants polítics, com Eduard Pujol i Elsa Artadi (JxCat); Marta Vilalta i Ernest Maragall (ERC); i Carles Riera (CUP).

Summary: L'independentisme reclama l'alliberament dels "presos polítics" davant la delegació del govern espanyol


JxCat ha exigit a Pedro Sánchez diàleg entre la Generalitat i la Moncloa, "sense condicions ni exclusions", amb mediació internacional, i el reconeixement de Quim Torra, Carles Puigdemont i els presos com a interlocutors. En una roda de premsa aquest dilluns al matí al Parlament, la cap de files de JxCat a Madrid, Laura Borràs, ha remarcat les "voluntats polítiques" per a la investidura del líder del PSOE. De moment la formació manté el 'no'. L'exconsellera ha reivindicat que JxCat no va al Congrés a votar el mateix que ERC, sinó a defensar els interessos de Catalunya: "Hem vingut a votar el que creiem que és just per al país". Torra i Puigdemont -a distància- han encapçalat la reunió de coordinació estratègica d'aquest matí, amb Borràs, membres del Govern i diputats de JxCat al Parlament i a Madrid.

Summary: JxCat exigeix al PSOE diàleg entre governs, mediació i reconeixement de Torra, Puigdemont i presos com a interlocutors


L'alcaldessa de Barcelona, Ada Colau, està en aïllament domiciliari després que l'Ajuntament de Barcelona hagi acumulat cinc positius per coronavirus. En total hi ha 145 treballadors en quarantena, entre ells la tinenta d'alcaldia Janet Sanz. Aquests dos membres del govern municipal se sumen a quatre regidors que ja s'havien fet públics en les últimes hores: el tinent d'alcaldia Jaume Collboni i els regidors Jordi Martí, Montserrat Ballarín i Rosa Alarcón. Pel que fa als positius, hi ha una mestra d'una escola bressol; un treballador de l'àrea econòmica; un altre de la d'ecologia, i ara se sumen un de l'àrea d'ecologia urbana i un de l'àrea jurídica.

Summary: Ada Colau, en aïllament domiciliari després que l'Ajuntament de Barcelona hagi acumulat cinc positius per coronavirus


Vuit dels dotze espais que intregren la Xarxa de Museus de les Terres de Lleida i Aran reobriran les portes aquest dissabte. Es tracta del Museu de Lleida, el Museu d'Art Jaume Morera, el Museu de la Noguera, el Museu de Cervera, el Museu de la Conca Dellà, el Museu Tàrrega Urgell, l'Ecomuseu de les Valls d'Àneu i el Museu Hidroelèctric de Capdella. El Museu de Guissona reobrirà el dia 8; el Museu Diocesà i Comarcal de Solsona, el dia 13; i el Museu Diocesà d'Urgell i el Musèu dera Val d'Aran, la segona quinzena de juny. Els equipaments han adaptat el funcionament i espais a la normativa vigent per tal d'oferir la visita amb les màximes garanties sanitàries. Molts, a més, oferiran al·licients com ara l'accés gratuït durant els primers dies. La Xarxa de Museus de les Terres de Lleida i Aran ha portat a terme una tasca prèvia d'informació i assessorament als museus sobre els protocols a seguir durant aquest període especial. Cal dir que la Xarxa compta amb el suport del Patronat de Turisme de la Diputació de Lleida per tal de desenvolupar accions destinades a promocionar els espais museístics.    Entre les mesures de prevenció i higiene adoptades pels museus, destaca l'obligatorietat de l'ús de la mascareta, el manteniment de distància mínima de seguretat de dos metres entre persones, el marcatge de les distàncies de seguretat i creació de recorreguts dins de les sales, la instal·lació de mampares als taulells, la neteja de les mans en entrar museu, la reducció de l'aforament o la prohibició de tocar objectes i vitrines, entre altres. Així mateix, les visites seran individuals o en grups familiars o de convivència, restant suspeses les visites guiades i els tallers en espais tancats.   El Museu de Cervera es posarà en marxa el dissabte dia 6 i es podrà visitar de franc durant tot el mes de juny. Per visitar la Casa Duran i Sanpere caldrà cita prèvia, amb un màxim de sis persones que hauran de ser del mateix nucli familiar. La resta d'espais expositius estaran oberts en l'horari habitual.    El Museu Tàrrega Urgell, ubicat a l'antic casal de la familia Perelló, obrirà el mateix dissabte i ha programat nou dies de portes obertes (del 6 al 14 de juny), a més d'obsequiar els visitants amb un detall de benvinguda. L'altre equipament museístic de la ciutat, el Museu Trepat, obrirà a patir de la fase 2.     El Museu d'Art Jaume Morera, que atresora una àmplia exposició d'art modern i contemporani de la ciutat de Lleida, tornarà a obrir el dia 6 amb el seus horaris habituals i garantint una visita segura i confortable en totes les sales. El museu oferirà l'exposició 'Inventari General', que combina una selecció d'obres de la seva col·lecció i l'obertura al públic del seu magatzem.    Tant el Museu de la Conca Dellà d'Isona (Pallars Jussà) com la Dinosfera de Coll de Nargó (Alt Urgell) obriran els caps de setmana a partir del 6 de juny, oferint entrada gratuïta aquest primer de cap de setmana. A partir del juliol es podran visitar tots els dies excepte els dilluns. També s'amplia l'horari durant el juny, juliol i agost, de 10 a 14 hores i de 16 a 19 hores. Al juliol i l'agost és previst fer visites guiades paleontològiques, al castell de Llordà, a l'església de Covet i al coll de titanosaure.    El Museu de la Noguera, centrat en el patrimoni arqueològic de Balaguer, obrirà també les portes aquest dissabte amb els horaris habituals i tant el museu com el Centre d'Interpretació de l’Or del Segre seran gratuïts durant tot el mes de juny.   Igualment, el Museu de Lleida té previst reobrir les portes dissabte 6 de juny, tant pel que fa a l'exposició permanent com a la mostra d'obres seleccionades de la Col·lecció Gelonch, amb un elaborat pla de reobertura que garanteix la màxima seguretat per al públic i per al personal. Fins al 30 de juny, l'entrada al museu serà gratuïta en l'horari habitual.   L'Ecomuseu de les Valls d'Àneu, dedicat a l'etnografia de les Valls d'Àneu i de la resta del Pallars Sobirà, obrirà el dia 6 de juny, a les 19 hores, amb una emissió en directe per Instagram a càrrec de la singular pubilla l'Esperanceta, mentre que l'obertura al públic amb horari de 17 a 20 h es farà el dilluns, dia 8. A més, l'espai proposa com a al·licient una setmana de visites gratuïtes.   Quant al darrer espai que s'ha incorporat a la Xarxa, el Museu Hidroelèctric de Capdella, espai destinat a preservar i difondre el patrimoni hidroelèctric de la Vall Fosca, obrirà també aquest dissabte amb un horari que anirà de 12 a 14 hores, i diumenge de 11 a 14 hores. Aquest primer cap de setmana les visites -sempre individuals o en grups familiars- seran de franc.    El Museu de Guissona, que acull restes arqueològiques des de la Prehistòria fins a l'època romana, obrirà el dia 8, tot i que el Parc Arqueològic (muralles, entrada, cases i termes romanes) ho farà a l'entrada a la fase 3. Durant aquesta quinzena l'entrada serà gratuïta. Els organitzadors preveuen exposar dibuixos que han fet les escoles locals sobre el museu.   El Museu Diocesà i Comarcal de Solsona, amb col·leccions dedicades a la prehistòria, el romànic, el gòtic, el renaixement i el barroc, i una d’escultures de sal, es posarà en marxa el 13 de juny de juny coincidint amb els actes del Corpus de Solsona. El cap de setmana del 13 i 14 serà jornada de portes obertes. Destaca l'obertura del taller (exclusivament per a famílies) de l'exposició 'El Solsonià. Viure i morir al neolític mitjà' amb límit d'aforament i mesures d'higiene.    El Museu Diocesà d'Urgell, amb una de les principals col·leccions d'art religiós de Catalunya, i el Musèu dera Val d'Aran, dedicat a la història, l'art, l'etnografia i l'etnologia de la Val d'Aran, obriran les seves portes durant el mes de juny.    Formen part de la Xarxa de Museus de les Terres de Lleida i Aran el Museu de la Noguera (Balaguer), el Museu de Cervera, l’Ecomuseu de les Valls d’Àneu (Esterri d'Àneu), el Museu de Guissona, el Museu de la Conca Dellà (Isona), el Museu de Lleida, el Museu d'Art Jaume Morera (Lleida), el Museu Diocesà d'Urgell (la Seu d'Urgell), el Museu Diocesà i Comarcal de Solsona, el Museu Tàrrega Urgell (Tàrrega), el Musèu dera Val d'Aran (Vielha) i el Museu Hidroelèctric de Capdella (Vall Fosca).

Summary: Els espais de la Xarxa de Museus de les Terres de Lleida i Aran reobriran els pròxims dies amb mesures de seguretat


El redactor de la ponència de Valors creu que el canvi d'etiqueta del partit cal al "liberal-progressisme" encaixa amb el centrisme de C's ACN Madrid.-El redactor de la ponència de Valors del congrés de Ciutadans, Juan Carlos Girauta, s'ha mostrat aquest dissabte "convençut" que els crítics respectaran el resultat del congrés de Coslada, on s'ha imposat el gir del partit cap al 'liberal-progressisme" i ha quedat desbancada l'alternativa defensada per Jordi Cañas, que demanava recordar les essències del partit com a formació socialdemòcrata. En declaracions als mitjans, Girauta ha afirmat que el canvi d'etiqueta "no ha de tenir conseqüències internes, sinó més aviat externes" perquè aporta senyals sobre les "coordenades ideològiques" del partit, que és "en un centre amb potencial de creixement". "Estic segur que tothom respecta el resultat i hi ha una sintonia total i absoluta com a companys", ha dit.  Girauta ha fet aquestes manifestacions als mitjans després que la ponència de Valors hagi rebutjat per 50 vots a favor, 142 en contra i 3 abstencions l'esmena a la totalitat defensada pels crítics, que defensava que es fes referència a la influència de la socialdemocràcia als orígens del partit.  Segons Girauta, calia eliminar l'etiqueta del 'socialisme' que marcava l'anterior marc del partit "en primer lloc perquè aquesta etiqueta correspon a una altra força política", i en segon lloc "perquè el fet que originàriament hi hagués una part de la militància que vingués del socialisme no vol dir que deu anys després hagis d'estar recordant aquest fenomen inicial". "Després de 10 anys d'existència i amb més de 3 milions de vots al conjunt d'Espanya tenim una identitat prou clara com per no estar tornant sempre a l'origen", ha dit Girauta, perquè "seria irònic que nosaltres que sabem qui som tinguéssim problemes amb una discussió sobre d'on venim".

Summary: Girauta es mostra "convençut" que els crítics respectaran el resultat del congrés de Ciutadans


El voluntaris que s'han organitzat per fer supervisar el vot exterior als consolats d'arreu del món han denunciat que els catalans a l’exterior han trobat anomalies i dificultats a l’hora d’exercir el seu vot. Segons han informat, el material de vot no ha arribat a algunes ciutats o ho ha fet massa tard. A més, han afirmat que en alguns consolats el personal funcionari i diplomàtic no els ha permès prendre nota dels vots per correu que hi han arribat i que, per tant, només han pogut anotar el vot presencial. Així, han denunciat que en alguns casos no han pogut fer un recompte efectiu dels vots ni s’han donat les condicions necessàries per poder considerar que el procés ha estat transparent. Aquest és un projecte impulsat per Catalans al món per supervisar el procés electoral a l’exterior. Els observadors electorals han informat que els catalans a l’exterior han trobat dificultats per votar en alguns països europeus. Per exemple, a Luxemburg els sol·licitants del vot pregat han rebut el correu per votar en les darreres hores. A Alemanya o a Suïssa, han trobat casos en els quals, en no trobar ningú en el domicili, s’han tornat sobres sense deixar ni notificació ni marge de recollida en l’oficina, cosa que impedeix votar perquè l’enviament del material electoral només es pot fer per correu postal.  També han alertat que en alguns casos les cartes rebudes estaven en mal estat, de manera que els certificats i les butlletes no eren vàlides per votar. Un fet que, segons Catalans al Món, demostra que el sistema de vot pregat no és efectiu.     Catalans al Món ha denunciat que és especialment en els països de fora de la UE que el retard en l'enviament del material electoral als votants està sent més rellevant. A Mèxic i a l’Equador no ha arribat el material de vot i, per tant, fa dies que no s’hi registra cap vot. Segons els observadors, a poques hores que acabés el termini per votar als consolats, a Mèxic, l'Equador i el Brasil encara hi havia un miler de persones pendents de votar. En el cas del Brasil, han informat que només han arribat algunes paperetes a dues de les grans ciutat del país, Rio de Janeiro i Sao Paulo, però que, en canvi, no ha arribat cap papereta a la capital, Brasilia. Segons han documentat els observadors, als consolats de Nova York i Boston encara no s'havia registrat cap vot de la delegació de Tarragona a dos dies de les eleccions.  Segons les dades de Catalans al Món, dels 226.381 catalans residents permanents a l'exterior, han superat les gestions del vot pregat 38.345, 40.320 incloent-hi els temporals. En les darreres eleccions del 2015, de les 21.778 persones que esperaven votar només es van recomptar 14.781 vots. Per tant, hi ha hagut un increment d’un 63% pel que fa a les peticions de vot pregat per a aquestes eleccions.

Summary: Els catalans a l'exterior denuncien anomalies en el vot als consolats